লুডৱিগ গুটমেন

**ছাৰ লুডৱিগ গুটমেন** (, ৩ জুলাই ১৮৯৯ – ১৮ মাৰ্চ ১৯৮০) এগৰাকী জাৰ্মান-ব্ৰিটিছ স্নায়ুৰোগ বিশেষজ্ঞ আছিল। তেওঁ ষ্টক মেণ্ডেভিল গেমছ নামৰ প্ৰতিবন্ধী লোকসকলৰ বাবে ক্ৰীড়া প্ৰতিযোগিতা প্ৰতিষ্ঠা কৰিছিল। পৰৱৰ্তী কালত এই ক্ৰীড়া প্ৰতিযোগিতা ইংলেণ্ডত পেৰালিম্পিক গেমছলৈ বিকশিত হয়। দ্বিতীয় বিশ্বযুদ্ধ আৰম্ভ হোৱাৰ ঠিক আগতে নাজী জাৰ্মানীৰ পৰা পলায়ন কৰা এজন ইহুদী চিকিৎসক গুটমেনক প্ৰতিবন্ধী লোকসকলৰ বাবে সংগঠিত শাৰীৰিক কাৰ্যকলাপৰ প্ৰতিষ্ঠাপক পিতৃ পুৰুষ হিচাপে গণ্য কৰা হয়।

## প্ৰাৰম্ভিক জীৱন আৰু শিক্ষা
১৮৯৯ চনৰ ৩ জুলাইত পূৰ্বৰ জাৰ্মান সাম্ৰাজ্যৰ (বৰ্তমান টছজেক, পোলেণ্ড) উজনি চিলেচিয়াৰ টষ্টত এক জাৰ্মান-ইহুদী পৰিয়ালত লুডৱিগ গুটমেনৰ জন্ম হৈছিল। তেওঁৰ পৰিয়ালে তিনি বছৰ বয়সতে চিলেচিয়ান চহৰ কনিগশ্বুটেলৈ (বৰ্তমান কৰঝৌ, পোলেণ্ড) স্থানান্তৰিত হয়। ১৯১৭ চনত তেওঁক সামৰিক সেৱাৰ বাবে মাতি অনাৰ আগতে হিউমেনেষ্টিক গ্ৰামাৰ স্কুলত এবিতুৰ অৰ্থাৎ উচ্চতৰ মাধ্যমিক শিক্ষা সম্পূৰ্ণ কৰিছিল। 

গুটমেনে কনিগশ্বুটেৰ এখন দুৰ্ঘটনা চিকিৎসালয়ত স্বেচ্ছাসেৱী হৈ থকা সময়ত তেওঁৰ প্ৰথম পক্ষাঘাতগ্ৰস্ত ৰোগী এগৰাকী মেৰুদণ্ড ভঙা কয়লা খনিকৰ্মীক দেখা পাইছিল। ৰোগীজন পিছত চেপচিছৰ ফলত মৃত্যুবৰণ কৰে। গুটমেনে ১৯১৮ চনৰ এপ্ৰিল মাহত ব্ৰেছলাউ বিশ্ববিদ্যালয়ত চিকিৎসা বিজ্ঞানৰ অধ্যয়ন আৰম্ভ কৰে। তেওঁ ১৯১৯ চনত ফ্ৰাইবাৰ্গ বিশ্ববিদ্যালয়লৈ স্থানান্তৰিত হৈছিল আৰু ১৯২৪ চনত ডক্টৰেট অফ মেডিচিন ডিগ্ৰী লাভ কৰিছিল। 

## কৰ্মজীৱন
১৯৩৩ চনলৈ গুটমেনে ব্ৰেছলাউত (বৰ্তমান ৱৰ্কল', পোলেণ্ড) নিউৰোচাৰ্জন হিচাপে আছিল আৰু বিশ্ববিদ্যালয়ত বক্তৃতা দিছিল। গুটমেনে তেওঁৰ গৱেষণা প্ৰতিষ্ঠানত নিউৰোচাৰ্জাৰী বিখ্যাত স্নায়ুবিশেষজ্ঞ অটফ্ৰিড ফ'ৰষ্টাৰৰ পৰা শিকিছিল। ফ'ৰষ্টাৰৰ প্ৰথম সহায়ক হিচাপে সফলতাৰে কাম কৰা স্বত্বেও গুটমেনক তেওঁৰ বিশ্ববিদ্যালয়ৰ নিযুক্তিৰ পৰা বহিষ্কাৰ কৰা হৈছিল আৰু ১৯৩৩ চনত নুৰেমবাৰ্গ আইনৰ অধীনত তেওঁৰ চাকৰিৰ পৰা বহিষ্কাৰ কৰা হৈছিল আৰু তেওঁৰ উপাধি "ক্ৰাঙ্কেনবেহেণ্ডলাৰ" (যি ৰোগীৰ চিকিৎসা কৰে) লৈ সলনি হৈছিল। জাৰ্মানীৰ ক্ষমতাত নাজীসকলৰ আগমনৰ লগে লগে ইহুদীসকলক পেছাদাৰীভাৱে চিকিৎসক হোৱাৰ ওপৰত নিষেধাজ্ঞা আৰোপ কৰা হয় আৰু তেওঁক ব্ৰেছলাউ ইহুদী চিকিৎসালয়ত কাম কৰিবলৈ নিযুক্ত কৰা হয়। তেওঁ ১৯৩৭ চনত ইয়াত চিকিৎসা সঞ্চালক হয়। ১৯৩৮ চনৰ ৯ নৱেম্বৰত ক্ৰিষ্টালনাচ্চ্টৰ সময়ত ইহুদী লোক আৰু তেওঁলোকৰ সম্পত্তিৰ ওপৰত হোৱা হিংসাত্মক আক্ৰমণৰ পিছত গুটমেনে তেওঁৰ কৰ্মচাৰীসকলক কোনো প্ৰশ্ন নকৰাকৈ যিকোনো ৰোগীক ভৰ্তি কৰিবলৈ নিৰ্দেশ দিছিল। পিছদিনা তেওঁ গেষ্টাপোৰ সৈতে কেছ-বাই-কেছ আধাৰত তেওঁৰ সিদ্ধান্তক ন্যায়সঙ্গত কৰিছিল। ইয়াৰে ৬৪টা নামভৰ্তিৰ ভিতৰত ৬০ গৰাকী ৰোগীক তেওঁ গ্ৰেপ্তাৰ আৰু কনচেণ্ট্ৰেচন কেম্পলৈ বিতাড়নৰ পৰা ৰক্ষা কৰিছিল।

## ব্ৰিটেনলৈ পলায়ন
১৯৩৯ চনৰ আৰম্ভণিতে ইহুদীসকলৰ ওপৰত নাজীসকলৰ অত্যাচাৰৰ বাবে গুটমেন আৰু তেওঁৰ পৰিয়ালে বাবে জাৰ্মানী ত্যাগ কৰে। তেওঁলোকে পলায়নৰ এটা সুযোগ পাইছিল যেতিয়া নাজীসকলে তেওঁক ভিছা প্ৰদান কৰিছিল আৰু পৰ্তুগীজ স্বেচ্ছাচাৰী শাসক এণ্টনিঅ' ডি অলিভিয়েৰা চালাজাৰৰ এজন বন্ধুৰ চিকিৎসা কৰিবলৈ তেওঁক পৰ্তুগাল লৈ যাবলৈ নিৰ্দেশ দিছিল।

গুটমেনে লণ্ডন হৈ জাৰ্মানীলৈ উভতি যোৱাৰ কথা আছিল। যদিও শৰণাৰ্থী শিক্ষাবিদ পৰিষদে (চিএআৰএ) তেওঁক যুক্তৰাজ্যত থকাৰ ব্যৱস্থা কৰিছিল। ১৯৩৯ চনৰ ১৪ মাৰ্চ তাৰিখে তেওঁ তেওঁৰ পত্নী এলচে চেমুৱেল গুটমেন আৰু দুই সন্তান, এজন পুত্ৰ ডেনিছ আৰু এগৰাকী ছবছৰীয়া কন্যা ইভাৰ সৈতে ইংলেণ্ডৰ অক্সফৰ্ডত উপস্থিত হৈছিল।
চি.এ.আৰ.এ.য়ে তেওঁলোকৰ হৈ ব্ৰিটিছ গৃহ কাৰ্যালয়ৰ সৈতে বুজাবুজি কৰিছিল আৰু অক্সফৰ্ডত বসতি স্থাপনত সহায় কৰিবলৈ গুটমেন আৰু তেওঁৰ পৰিয়ালক সাহায্য হিচাপে ২৫০ পাউণ্ড দিছিল। গুটমেনে ৰেডক্লিফ ইনফাৰ্মাৰীৰ নুফিল্ড ডিপাৰ্টমেণ্ট অফ নিউৰোচাৰ্জাৰীত মেৰুদণ্ডৰ আঘাতৰ গৱেষণা অব্যাহত ৰাখিছিল। আগমনৰ পিছত প্ৰথম কেইসপ্তাহমান পৰিয়ালটোৱে লন্সডেল ৰোডৰ এটা সৰু অৰ্ধ-বিচ্ছিন্ন ঘৰলৈ যোৱালৈকে বালিঅ'ল কলেজৰ মাষ্টাৰ ল'জত (মাষ্টাৰ চেণ্ডি লিণ্ডছেৰ সৈতে) বাস কৰিছিল। দুয়োটা শিশুক গ্ৰেকোটছ স্কুলৰ প্ৰধান শিক্ষয়িত্ৰীয়ে বিনামূলীয়া নামভৰ্তি কৰি দিছিল। পৰিয়ালটো অক্সফৰ্ড ইহুদী সম্প্ৰদায়ৰ সদস্য আছিল। ইউৰোপৰ পৰা স্থানচ্যুত শিক্ষাবিদ ইহুদীসকলৰ প্ৰৱেশৰ ফলত অক্সফৰ্ডৰ ইহুদী সম্প্ৰদায় দ্ৰুতগতিত বৃদ্ধি পাইছিল। 

দ্বিতীয় বিশ্বযুদ্ধ আৰম্ভ হোৱাৰ লগে লগে গুটমেন আৰু তেওঁৰ পৰিয়ালে চিএআৰএ কাউন্সিলাৰ আৰু বেলিঅ'ল কলেজৰ মাষ্টাৰ লৰ্ড লিণ্ডচেৰ ঘৰত থাকিছিল।

## ষ্টক মেণ্ডেভিল হস্পিটেল
১৯৪৩ চনৰ ছেপ্টেম্বৰ মাহত ব্ৰিটিছ চৰকাৰে গুটমেনক বাকিংহামশ্বায়াৰৰ ষ্টক মেণ্ডেভিল হস্পিটেলত ৰাষ্ট্ৰীয় মেৰুদণ্ড আঘাত কেন্দ্ৰ স্থাপন কৰিবলৈ নিৰ্দেশ দিয়ে। মেৰুদণ্ডৰ আঘাতপ্ৰাপ্ত পাইলটসকলৰ চিকিৎসা আৰু পুনৰ্সংস্থাপন নিশ্চিত কৰিবলৈ ৰয়েল এয়াৰ ফ'ৰ্চৰ পৰা এই পদক্ষেপ লোৱা হৈছিল। ১৯৪৪ চনৰ ১ ফেব্ৰুৱাৰীত মেৰুদণ্ডৰ আঘাতৰ চিকিৎসাৰ বাবে যুক্তৰাজ্যৰ প্ৰথম বিশেষজ্ঞ গোট কেন্দ্ৰটো মুকলি কৰা হয় আৰু গুটমেনক ইয়াৰ সঞ্চালক হিচাপে নিযুক্ত কৰা হয়। তেওঁ ১৯৬৬ চনলৈকে তেওঁ এই পদত অধিষ্ঠিত আছিল। তেওঁ বিশ্বাস কৰিছিল যে আঘাতপ্ৰাপ্ত সামৰিক কৰ্মীসকলৰ পুনৰ্সংস্থাপনৰ বাবে ক্ৰীড়া হৈছে চিকিৎসাৰ এক গুৰুত্বপূৰ্ণ পদ্ধতি, যি তেওঁলোকক শাৰীৰিক শক্তি আৰু আত্মসন্মান গঢ়ি তোলাত সহায় কৰে।

গুটমেনে ১৯৪৫ চনত স্বাভাৱিক ভাবে ব্ৰিটিছ নাগৰিকত্ব লাভ কৰে। তেওঁ বিকলাঙ্গ যুদ্ধৰ প্ৰাক্তন সেনানীসকলৰ বাবে প্ৰথম ষ্টক মেণ্ডেভিল গেমছৰ আয়োজন কৰিছিল। ১৯৪৮ চনৰ ২৯ জুলাইত লণ্ডন অলিম্পিকৰ আৰম্ভণিৰ একেদিনাই তেওঁ চিকিৎসালয়ত ইয়াক অনুষ্ঠিত কৰিছিল। সকলো অংশগ্ৰহণকাৰীৰ মেৰুদণ্ডৰ আঘাত আছিল আৰু তেওঁলোকে হুইলচেয়াৰতে প্ৰতিযোগিতাত নামিছিল। তেওঁৰ ৰোগীসকলক ৰাষ্ট্ৰীয় অনুষ্ঠানত অংশগ্ৰহণ কৰিবলৈ উৎসাহিত কৰাৰ প্ৰচেষ্টাত গুটমেনে পেৰালেজিক গেমছ শব্দটো ব্যৱহাৰ কৰিছিল। এইবোৰক "পেৰালিম্পিক গেমছ" বুলি জনা যায়। পিছলৈ এয়া "সমান্তৰাল খেল" হৈ পৰে আৰু অন্যান্য বিকলাঙ্গতা অন্তৰ্ভুক্ত কৰিবলৈ ইয়াৰ পৰিসৰ বৃদ্ধি হয়। 

## পেৰালিম্পিক

১৯৫২ চনলৈ ১৩০ৰো অধিক আন্তৰ্জাতিক প্ৰতিযোগীয়ে ষ্টক মেণ্ডেভিল গেমছত প্ৰতিদ্বন্দ্বিতা কৰিছিল। বাৰ্ষিক অনুষ্ঠানটো বাঢ়ি অহাৰ লগে লগে ইয়াৰ সৈতে জড়িত সকলোৰে লোকাচাৰ আৰু প্ৰচেষ্টাই অলিম্পিক গেমছৰ আয়োজক আৰু আন্তঃৰাষ্ট্ৰীয় সম্প্ৰদায়ৰ সদস্যসকলক প্ৰভাৱিত কৰিবলৈ আৰম্ভ কৰে। ১৯৫৬ চনৰ ষ্টক মেণ্ডেভিল গেমছত হুইলচেয়াৰ ক্ৰীড়াৰ পৰা আহৰণ কৰা সামাজিক আৰু মানৱীয় মূল্যৰ জৰিয়তে অলিম্পিক আন্দোলনৰ সেৱাত তেওঁৰ গুণগত সাফল্যৰ বাবে গুটমেনক আন্তৰ্জাতিক অলিম্পিক সমিতিয়ে ছাৰ থমাছ ফেয়াৰনলী কাপ প্ৰদান কৰে। 

১৯৬০ চনত ৰোমত অনুষ্ঠিত হোৱা আনুষ্ঠানিক গ্ৰীষ্মকালীন অলিম্পিকৰ সৈতে আন্তৰ্জাতিক ষ্টক মেণ্ডেভিল গেমছ অনুষ্ঠিত হোৱাৰ সময়ত ১৯৬০ চনত অলিম্পিক গেমছৰ সমতুল্য এখন আন্তঃৰাষ্ট্ৰীয় খেলৰ তেওঁৰ দৃষ্টিভংগী বাস্তৱায়িত হৈছিল। সেই সময়ত নৱম বাৰ্ষিক আন্তৰ্জাতিক ষ্টক মেণ্ডেভিল গেমছ হিচাপে জনাজাত আৰু ৱৰ্ল্ড ফেডাৰেচন অফ এক্স-চাৰ্ভিছমেনৰ (প্ৰতিবন্ধীসকলৰ বাবে ক্ৰীড়াৰ ওপৰত এক আন্তৰ্জাতিক কাৰ্যকৰী গোট)ৰ সমৰ্থনত আয়োজিত তেওঁলোকক এতিয়া প্ৰথম পেৰালিম্পিক গেমছ হিচাপে স্বীকৃতি দিয়া হৈছে। ১৯৮৪ চনত আন্তৰ্জাতিক অলিম্পিক কমিটিয়ে "পেৰালিম্পিক গেমছ" শব্দটো পূৰ্বপ্ৰত্যাৱৰ্তীভাৱে প্ৰয়োগ কৰা হৈছিল।

১৯৬১ চনত গুটমেনে ব্ৰিটিছ স্পৰ্টছ এছ'চিয়েচন ফৰ দ্য ডিচেবলড প্ৰতিষ্ঠা কৰে। এয়া পিছলৈ ইংলিছ ফেডাৰেচন অফ ডিচেবিলিটি স্পোৰ্ট হিচাপে পৰিচিত হয়। 

## পৰৱৰ্তী জীৱন আৰু মৃত্যু
১৯৬১ চনত গুটমেনে পেৰাপ্লেজিয়াৰ আন্তৰ্জাতিক চিকিৎসা সমিতি প্ৰতিষ্ঠা কৰে, যি এতিয়া আন্তৰ্জাতিক স্পাইনেল কৰ্ড চছাইটি (আইএছচিওএছ) হিচাপে জনাজাত। তেওঁ ইয়াৰ উদ্বোধনী সভাপতি আছিল আৰু তেওঁ পদত ১৯৭০ চনলৈকে অধিষ্ঠিত আছিল। তেওঁ পেৰাপ্লেজিয়া (বৰ্তমান স্পাইনেল কৰ্ড নামেৰে নামকৰণ কৰা) আলোচনীখনৰ প্ৰথম সম্পাদক হয়। তেওঁ ১৯৬৬ চনত নিদানিক কামৰ পৰা অৱসৰ লয় কিন্তু ক্ৰীড়াৰ সৈতে জড়িত হৈ থাকে।

১৯৭৯ চনৰ অক্টোবৰ মাহত গুটমেন হৃদৰোগত আক্ৰান্ত হয়। ১৯৮০ চনৰ ১৮ মাৰ্চ তাৰিখে ৮০ বছৰ বয়সত মৃত্যুবৰণ কৰে।

## বঁটা আৰু সন্মান
"ষ্টক মেণ্ডেভিলৰ পেঞ্চন মন্ত্ৰালয়ৰ মেৰুদণ্ডৰ আঘাত কেন্দ্ৰৰ দায়িত্বত থকা স্নায়বিক শল্য চিকিৎসক" হিচাপে তেওঁক ১৯৫০ চনৰ ৰজাৰ জন্মদিনৰ সন্মানত অৰ্ডাৰ অফ দ্য ব্ৰিটিছ এম্পায়াৰ বিষয়া হিচাপে নিযুক্ত কৰা হৈছিল। ১৯৫৭ চনৰ ২৮ জুনত তেওঁক চেইণ্ট জনৰ সন্মানীয় অৰ্ডাৰৰ সহযোগী বিষয়া প্ৰদান কৰা হয়। 

১৯৬০ চনত তেওঁক কমাণ্ডাৰ অফ দা অৰ্ডাৰ অফ দ্য ব্ৰিটিছ এম্পায়াৰ (চিবিই)লৈ পদোন্নতি দিয়া হয় আৰু ১৯৬৬ চনত ৰাণী দ্বিতীয় এলিজাবেথৰ দ্বাৰা তেওঁক নাইট উপাধি প্ৰদান কৰা হয়। ২০১৩ চনৰ ২৪ অক্টোবৰ তাৰিখে গুটমেনৰ জীৱন আৰু অৱদানৰ সন্মানৰ্থে ৰাষ্ট্ৰীয় স্পাইনেল ইনজুৰিচ চেণ্টাৰত এছ'চিয়েচন অফ ইহুদী ৰিফিউজি (এজেআৰ)ৰ দ্বাৰা এটা স্মাৰক ফলক উন্মোচন কৰা হয়। এ.জে.আৰ.ৰ এজন সক্ৰিয় সদস্য হিচাপে তেওঁ ২৫ বছৰৰো অধিক সময় ধৰি বোৰ্ডত সেৱা আগবঢ়াইছিল।

## উত্তৰাধিকাৰী

যুক্তৰাজ্যৰ নেচনেল চেণ্টাৰ ফৰ ডিচেবিলিটি স্পোৰ্ট ষ্টক মেণ্ডেভিল ষ্টেডিয়ামখন তেওঁ চিকিৎসালয়ৰ কাষত বিকশিত কৰা হৈছে। বাৰ্চিলোনাৰ এক বিশেষজ্ঞ নিউৰোৰিহেবিলিটেচন চিকিৎসালয় ইনষ্টিটিউট গুটমেনৰ নাম তেওঁৰ সন্মানত ৰখা হৈছে। এইখন স্পেইনৰ পেৰাপ্লেজিকসকলৰ বাবে প্ৰথম পুনৰ্সংস্থাপন ক্লিনিক। ইয়াৰ প্ৰতিষ্ঠাপক গিলবেৰ গঞ্জালেজ গুইল্মো নিজে পেৰাপ্লেজিয়াত ভুগিছিল আৰু লুডৱিগ গুটমেনৰ সৈতে ইংলেণ্ডত একেলগে কাম কৰিছিল। 

২০১২ চনৰ জুন মাহত লণ্ডন ২০১২ গ্ৰীষ্মকালীন পেৰালিম্পিক আৰু অলিম্পিক গেমছৰ দৌৰৰ অংশ হিচাপে ষ্টক মেণ্ডেভিল ষ্টেডিয়ামত গুটমেনৰ এটা জীৱন্ত আকাৰৰ ব্ৰঞ্জৰ মূৰ্তি উন্মোচন কৰা হয়। গেমছৰ পিছত ইয়াক নেচনেল স্পাইনেল ইনজুৰিচ চেণ্টাৰত স্থানান্তৰ কৰা হৈছিল। গুটমানৰ জীয়ৰী ইভা ল'ফ্লাৰক লণ্ডন ২০১২ পেৰালিম্পিক গেমছৰ খেলুৱৈৰ গাঁৱৰ মেয়ৰ হিচাপে নিযুক্তি দিয়া হৈছিল।

২০১২ চনৰ আগষ্ট মাহত বিবিচিয়ে দ্বিতীয় বিশ্বযুদ্ধৰ সময়ত আৰু পিছত ষ্টক মেণ্ডেভিলত গুটমেনৰ কামৰ বিষয়ে এখন টিভি চলচ্চিত্ৰ দ্য বেষ্ট অফ মেন সম্প্ৰচাৰ কৰে। লুচি গেননৰ দ্বাৰা লিখা চলচ্চিত্ৰখন এডি মাৰ্চানে ডক্টৰ গুটমেন আৰু ৰব ব্ৰাইডনে গুৰুতৰভাৱে আঘাতপ্ৰাপ্ত ৰোগীসকলৰ এজন হিচাপে অভিনয় কৰিছিল। ছাৰ লুডৱিগ গুটমেন কেন্দ্ৰ হৈছে জিপি, অৰ্থোপেডিক আৰু ক্ৰীড়া আৰু ব্যায়াম ঔষধ বহিৰ্বিভাগৰ বহিঃৰোগী সেৱা প্ৰদান কৰাৰ লগতে ২০১২ চনৰ অলিম্পিক ভিলেজৰ স্থানত ইমেজিং প্ৰদান কৰা এক এনএইচএছ সুবিধা। ছাৰ লুডৱিগ গুটমেন লেকচাৰশ্বিপ ইণ্টাৰনেচনেল মেডিকেল চছাইটি অফ পেৰাপ্লেজিয়া (বৰ্তমানআইএছচিঅ'এছ)ৰ দ্বাৰা গুটমেনৰ অগ্ৰণী কাম আৰু মেৰুদণ্ডৰ যত্নত আজীৱন অৱদানক স্বীকৃতি দিয়াৰ বাবে স্থাপন কৰা হৈছিল।

পেৰাপ্লেজিয়াৰ বাবে জাৰ্মান মেডিকেল চছাইটিৰ লুডৱিগ গুটমেন বঁটা "মেৰুদণ্ডৰ আঘাতৰ ওপৰত নিদানিক গৱেষণাৰ ক্ষেত্ৰত উৎকৃষ্ট বৈজ্ঞানিক কাম"ৰ বাবে প্ৰদান কৰা হয়। ২০১৯ চনত ষ্টক মেণ্ডেভিল ষ্টেডিয়ামত পেৰালিম্পিকৰ জন্মস্থান উদযাপন কৰি ৰাষ্ট্ৰীয় পেৰালিম্পিক ঐতিহ্য কেন্দ্ৰ নামেৰে এটা সৰু সুলভ সংগ্ৰহালয় মুকলি কৰা হৈছিল। প্ৰাৰম্ভিক পেৰালিম্পিক আন্দোলনৰ সংগ্ৰহ আৰু অধ্যাপক ছাৰ লুডৱিগ গুটমেনে পালন কৰা কেন্দ্ৰীয় ভূমিকাৰ বিষয়ে প্ৰচাৰৰ উদ্দেশ্যে ইয়াক স্থাপন কৰা হৈছিল। 

২০২১ চনৰ ৩ জুলাই তাৰিখে গুটমেনৰ ১২২তম জন্মদিনত তেওঁৰ সন্মানৰ্থে গুগল হোমপেজত ডুডল প্ৰদৰ্শিত কৰা হৈছিল।

## নিৰ্বাচিত গ্ৰন্থৰাজি
* 1959. *The Place of Our Spinal Paraplegic Fellow-Man in Society: A Survey on 2000 Patients*. Dame Georgina Buller Memorial Lecture.
* 1973. *Spinal Cord Injuries: Comprehensive Management and Research*. Blackwell Science. .
* 1973. "Sport and Recreation for the Mentally and Physically Handicapped" in *The Journal of the Royal Society for the Promotion of Health*. 1973; 93(4): 208–21, .
* 1976. *Textbook of Sport for the Disabled*. Aylesbury: HM+M. .

## তথ্য উৎস

### গ্ৰন্থৰাজি
* 
* 
* 
* 
* 

## বাহ্যিক সংযোগ

* ইণ্টাৰনেচনেল স্পাইনেল কৰ্ড চছাইটি (আইএছচিওএছ) ৱেবছাইট
* পেৰালিম্পিকৰ প্ৰতিষ্ঠাপক ছাৰ লুডৱিগ গুটমেনৰ কাহিনী – বিবিচি নিউজ (ভিডিঅ'), ২৪4&nbsp; আগষ্ট ২০১২

শ্ৰেণী:যুক্তৰাজ্যৰ ব্যক্তি
শ্ৰেণী:চিকিৎসাবিদ
শ্ৰেণী:মৃত ব্যক্তি